Båttur

Båten går klokka fem. Nå er klokka fire, og mange folk kommer ned til brygga. Kapteinen går rundt på båten og ser på reisegjester. Mange har store kofferter med seg, noen har bare små vesker.

Kapteinen begynner å bli sulten og tenker på mat hele tiden. Fem på fem går han opp. Alle ser på ham. De hører at kapteinen sier noe der oppe – og båten går. Så går kapteinen inn og ned i restauranten til middag. En annen kollega tar plassen der oppe. Kapteinen sitter lenge og spiser. Han sitter litt i baren også før han går opp. Det blåser og er kaldt, og kapteinen liker ikke å gå ut av baren, men han må. Han kommer opp, og nå er det kollegaens tur å gå ned og spise. Kapteinen må være der oppe i mange timer. Det er andre mennesker der også, men han liker ikke å snakke med dem. Han liker ikke å snakke med hvem som helst.

THOR HEYERDAHL

Thor Heyerdahl ble internasjonalt kjent da han reiste over Stillehavet med flåten Kon-Tiki. Etter å ha bodd et par år i Polynesia (1937-38), ble han svært interessert i å finne ut hvor befolkningen der kom fra. De fleste trodde at den opprinnelig stammet fra Sørøst-Asia. Heyerdahl gjorde arkeologiske undersøkelser i Polynesia, og han sammenlignet resultatene med undersøkelser fra Amerika og Sørøst-Asia. Han trakk den konklusjonen at befolkningen i Polynesia stammer fra Amerika. Men for at noen skulle tro ham, måtte han vise at det hadde vært mulig for folk å reise over Stillehavet fra Amerika til Polynesia med den typen båter de hadde den gangen. Han bygde flåten Kon-Tiki som var en nøyaktig kopi av de gamle flåtene. I 1947 satte han av gårde sammen med fem andre menn. Reisen var svært vellykket. Heyerdahl viste altså at at det gikk an å krysse stillehavet med en slik flåte. Han skrev en bok om selve reisen, og den ble en verdenssuksess. Den er blitt oversatt til 60 språk.